Gustavo Balsamo-Crivelli

Poeta e scritor an lenga italian-a.
Gustavo Balsamo-Crivelli a l'era nassù a Turin ai 25 ëd fërvé dël 1869, fieul ëd Carlo e d'Ersilia Bevilacqua.
Ëd famija nòbil, a l'ha ardità ël tìtol ëd marchèis ëd Zelo Surrigone e Terdobià.
Balsamo-Crivelli a l'avìa fàit ël ginasi e ël liceo al D'Azeglio a Turin.
A l'avìa mostrà al ginasi superior dl'Anstitù Rossi an contrà Perrone e peui, për 37 agn, a l'ha mostrà literatura italian-a ant ël liceo privà Ricaldone.

A l'era anscrivù al Partì sossialista e a la ciambrea ëd travaj e dël 1896 a l'é candidasse a j'elession aministrative.
Al moment ëd la division ëd Livorn, chiel a l'é restà ant ël Partì sossialista.

A l'ha dirigiù Per l'Idea, ël suplement literari mensil al Grido del Popolo.
Apress, daj 13 dë stèmber 1900 ai 5 ëd maj 1903 a l'avìa tnù la rubrica Idee, uomini, libri an sl'Avanti!, ch'a l'avìa dovù chité cand Enrico Ferri a l'avìa pijà la diression dël giornal.
Sensa continuità a l'ha peui colaborà al Tempo (chèich recension a son surtìe firmà da chiel ai 23 ëd maj e 29 dë dzèmber 1904, e 28 dë dzèmber 1906).
Ant ël 1905 a l'avìa cudì ël setimanal Il Campo, publicassion literaria ch'a l'avìa ancaminà a seurte dl'ann prima e ch'a chitrà ëd col ann.

Dël 1916 ël consèj comunal ëd Turin a l'ha ancarialo ëd cataloghé e deje ardriss ai 59 pach ëd litre adressà a Vincenzo Gioberti dal 1820 al 1852, travaj livrà dël 1928 con ël volum Le carte giobertiane delle Biblioteca civica di Torino.

Balsamo-Crivelli a l'era ospità ëd tansantan a Aron-a ant la vila ëd Gian Giacomo Ponti.
A l'é mòrt a Turin ai 15 dë dzèmber dël 1929.

Euvre prinsipaj
Le amate (arcòlta 'd poesìe, Turin, 1892);
Crepuscoli d'anime (romanz epistolar a sfond amoros, Milan, 1894).

Balsamo-Crivelli, Gustavo
Balsamo-Crivelli, Gustavo
Balsamo-Crivelli, Gustavo